**Melyik fa vagyok én?**

I.

Egyenes a törzsem. Leveleim olyanok, mint a hosszú varrótűk. A színük sötétzöld. Ősszel sem hullatom le őket. Télen is zöld vagyok, és örülök, ha feldíszítenek. Termésem barna, hosszúkás, és ha magasból pottyan a kobakodra, koppan egy nagyot.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

II.

Én bizony lehullatom a lombomat! Szeretek patak, folyó fölé hajolni. Leveleim keskenyek. Ágaimon húsvét táján olyan virágok nőnek, mint a mókuskölyök farkincája. Vidám vagyok, pedig sokan épp az ellenkezőjét mondják rólam.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

III.

Az én virágom is olyasféle, mint az előttem szólóé. De a levelem inkább a szívre hasonlít. A törzsemről messziről megismerhetsz, mert a kérgem fehér. Néha hámlik, de te nehogy letépd!

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

IV.

Szeretek együtt lenni a társaimmal. Ilyenkor azt zúgjuk: mi vagyunk az erdő. Magasra és egyenesre növök. A kérgem nem sima: hangyának valóságos hullámvasút. Hullámvonalakat kell húznod neked is, ha le akarod rajzolni a levelemet.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

V.

Nem harapok, nem rugdosódom, mégis azt mondják, vad vagyok. Van egy rokonom, azt nevezik szelídnek, de csak azért, mert a terméséből finom csemegét lehet készíteni. Az én termésem nem az embereknek való eledel. Játékokat persze csinálhattok belőle.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Melyik madár vagyok én?**

I.

Huhú, de megorrolok, ha nem ismertek fel! Pedig nem is az orromról vagyok nevezetes, hanem a fülemről. Vagyis arról a két kis tollpamacsról, ami fülnek látszik. Nappal ne is keressetek! Alszom. Alkonyatkor kiröppenek, és apró rágcsálókra, bogarakra vadászom. Tudósnak tartanak. Tudom – ha mást nem is – hát a nevemet. Ti tudjátok-e?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

II.

Még hogy én sokat fecsegek! Csak megismétlem, amit mások mondanak. Tollruhám barnás, de „kiegészítőnek” kéket, fehéret is viselek. Télen sem költözöm el. Nagyobb vagyok a galambnál.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

III.

Fekete, fehér, igen, nem. Ez vagyok én. Fekete-fehér a színem. Ha kérded, hosszú-e a farkam, azt mondom: igen. Ha érdekel, én loptam-e el a pólyás baba csörgőjét, azt felelem: nem. Tudok én csörögni anélkül is.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

IV.

Nem szoktam kéménybe bújni, mégis koromfekete vagyok. Unokatestvéremnek szürke a szárnya. Imádom a magokat kikapdosni a szántóföldön. Persze a férgeket is. Jól érzem magam, ha sokan vagyunk együtt.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

V.

Én nem szeretek repülni. Persze, ha a róka el akarja kapni a szép hosszú farkamat, akkor arrább röppenek. Magas fűben, bozótban sétafikálok az asszonyommal, aki nem olyan színes, mint én. Néha rikkantgatok. A vadászokat pedig utálom.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_